Meisie se bendeverkragting, dood sterk veroordeel | Maroela Media
Die regering het Donderdag sy misnoeë uitgespreek oor die dood van die 17-jarige Anene Booysen van Bredasdorp in die Boland. Booysen is Saterdagaanddood nadat sy deur vier mans verkrag is.
Maroela Media het Woensdag berig Booysen het een van haar verkragters geïdentifiseer voor sy in die hospitaal oorlede is. Veiligheidswagte het Saterdagoggend op Booysen afgekom. Sy is verkrag en erg aangerand en haar liggaam is geskend. Booysen is na die Tygerberg-hospitaal geneem waar sy Saterdagaand oorlede is. Volgens inwoners was ŉ voormalige vriend van Booysen by die gru-daad betrokke.
ŉ 22-jarige man het Dinsdag in die Bredasdorp-landdroshof verskyn op aanklagte van verkragting en moord. Die saak is tot 12 Februarie uitgestel en die man bly in aanhouding. Die polisie soek steeds na sy medepligtiges.
Phumla Williams, regeringswoordvoerder, sê dié tipe voortdurende en brutale aanvalle is onaanvaarbaar en sal nie geduld word nie.
“Dit is kommerwekkend dat verkragting en mishandeling voorkom asof dit normaal is. Ons sal nie toelaat dat dit verder so aangaan nie,” het sy gesê.